
Text rozhodnutia
Súd: Krajský súd Žilina Spisová značka: 25Sa/11/2018 Identifikačné číslo súdneho spisu: 5017200468 Dátum vydania rozhodnutia: 11. 06. 2018 Meno a priezvisko sudcu, VSÚ: Mgr. Nora Tomková ECLI: ECLI:SK:KSZA:2018:5017200468.1 Uznesenie Krajský súd v Žiline, ako správny súd, v právnej veci žalobcu: MANIOM, s.r.o., so sídlom Palárikova 76, 022 01 Čadca, IČO: 46889124, právne zastúpený: V4 Legal, s.r.o., so sídlom Tvrdého 4, 010 01 Žilina, IČO: 36858820, proti žalovanému: Sociálna poisťovňa, ústredie, so sídlom Ul. 29. augusta č. 8 a 10, 813 63 Bratislava, za účasti: X. Y.A., nar. XX.XX.XXXX, bytom Ks. G. I. I. XX/X, XX-XXX M., Poľská republika, o preskúmanie zákonnosti rozhodnutia žalovaného č. 18460-3/2017-BA zo dňa 29.09.2017, takto r o z h o d o l : krajský súd zamieta návrh žalobcu zo dňa 05.12.2017 na priznanie odkladného účinku správnej žalobe. o d ô v o d n e n i e : 1. Žalobou z 05.12.2017 sa žalobca domáha preskúmania rozhodnutia Sociálnej poisťovne, ústredie č. 18460-3/2017-BA zo dňa 29.09.2017, ktorým žalovaný rozhodol o odvolaní p.: X. Y.A. nar. XX.XX.XXXX a o odvolaní zamestnávateľa MANIOM, s.r.o. proti rozhodnutiu Sociálnej poisťovne, pobočka Čadca č. 44146-1/2014-CA zo dňa 23.08.2014 tak, že odvolania zamietol a napadnuté rozhodnutie Sociálnej poisťovne, pobočka Čadca potvrdil. 2. Sociálna poisťovňa, pobočka Čadca rozhodnutím č. 44146-1/2014-CA zo dňa 23.08.2014 rozhodla v spornej veci vzniku sociálneho poistenia tak, že pánovi: X. Y.A., nar. XX.XX.XXXX nevzniklo povinné nemocenské poistenie, povinné dôchodkové poistenie a povinné poistenie v nezamestnanosti ako zamestnancovi zamestnávateľa MANIOM, s.r.o. od 01.10.2013 podľa slovenskej legislatívy. 3. Žalobca v žalobe navrhol, aby súd priznal žalobe odkladný účinok, pričom žiadne dôvody neuviedol. 4. Žalovaný vo vyjadrení k veci zo dňa 10.05.2018 vo vzťahu k návrhu žalobcu na priznanie odkladného účinku uviedol, že napadnuté rozhodnutie vo veci nevzniku sociálneho poistenia nemá vykonateľný obsahu, t.j. nezaväzuje žalobcu aby niečo vykonal, niečo znášal alebo sa niečoho zdržal, teda žalobcu nezaväzuje k splneniu určitej povinnosti, ktorú je možné nútene vymáhať formou exekúcie. Keďže napadnutým rozhodnutím sa nekonštituovala žiadna povinnosť, nastávajú právne účinky tohto rozhodnutia nadobudnutím jeho právoplatnosti. 5. Podľa § 184 zákona č. 162/2015 Z.z. Správny súdny poriadok (ďalej len „SSP“) podanie správnej žaloby nemá odkladný účinok, ak tento zákon alebo osobitný predpis neustanovuje inak. 6. Podľa § 185 písm. a) SSP správny súd môže na návrh žalobcu a po vyjadrení žalovaného uznesením priznať správnej žalobe odkladný účinok, ak by okamžitým výkonom alebo inými právnymi následkami napadnutého rozhodnutia orgánu verejnej správy alebo opatrenia orgánu verejnej správy hrozila závažná ujma, značná hospodárska škoda či finančná škoda, závažná ujma na životnom prostredí, prípadne iný vážny nenapraviteľný následok a priznanie odkladného účinku nie je v rozpore s verejným záujmom. 7. Podľa § 188 SSP ak správny súd návrhu žalobcu nevyhovie, uznesením ho zamietne. 8. Rozhodnutie súdu o priznaní odkladného účinku žaloby je potrebné považovať za výnimočné rozhodnutie. Pozastavenie účinkov rozhodnutia sa vzťahuje na rozhodovanie správnych orgánov oboch stupňov vydaných v inštančnom postupe. Osobitnou náležitosťou návrhu je tvrdenie o tom, že okamžitým výkonom napadnutého rozhodnutia alebo inými právnymi následkami napadnutého rozhodnutia orgánu verejnej správy hrozí závažná ujma resp. iný vážny nenapraviteľný následok a osvedčenie vzniku predpokladanej ujmy, resp. následku. Žalobca nie je povinný preukazovať, že príslušná ujma bezprostredne nastala, avšak vyžaduje sa preukázanie, že výkonom napadnutého rozhodnutia určitá závažná ujma hrozí. 9. Žalobca v žalobe tvrdenie o hrozbe závažnej ujmy netvrdil ani nezdôvodnil a vzhľadom na to ani nemohlo byť osvedčené, že konkrétna závažná ujma žalobcovi hrozí, a teda neboli splnené predpoklady na to, aby súd vyhovel návrhu žalobcu na priznanie odkladného účinku správnej žalobe. 10. V tomto konkrétnom prípade by zároveň rozhodnutie súdu o priznaní odkladného účinku správnej žalobe, vzhľadom na charakter výroku napadnutého rozhodnutia (žalobcovi nevzniklo sociálne poistenie) nemalo pre žalobcu žiaden význam, resp. vo všeobecnosti je priznanie odkladného účinku žalobe v takomto prípade bez právneho významu, keďže pozastavenie účinkov napadnutého rozhodnutia nezakladaná vznik sociálneho poistenia. 11. Krajský súd je toho názoru, že žalobca neosvedčil, že okamžitým výkonom napadnutého rozhodnutia mu hrozí závažná ujma, finančná škoda, resp. iný vážny nenapraviteľný následok v zmysle vyššie citovaného zákonného ustanovenia, a preto krajský súd nepriznal žalobe odkladný účinok. Poučenie: Proti tomuto uzneseniu n i e j e p r í p u s t n á kasačná sťažnosť.

